**Marcus Cooper Walz**, nado en Oxford o 3 de outubro de 1994, é un piragüista español que compite internacionalmente dende 2010. Foi unha vez campión do mundo, dúas veces campión de Europa e gañou dúas medallas olímpicas: un ouro en K-1 1000 metros en Río 2016 e unha prata en K-4 500 metros en Toquio 2020.

Traxectoria
-----------

Nacido en Oxford dun pai británico e dunha nai alemá, a familia estableceuse en Mallorca cando Walz tiña 3 meses. Gañou a súa primeira medalla internacional no Campionato Mundial de 2014 en Moscova, ao rematar terceiro en K1 500 metros. Dous anos despois logrou a prata mundial na mesma categoría, no mesmo ano en que se proclamou campión olímpico en Río 2016, esta vez nos 1.000 metros.

A partir do seguinte ano pasou a competir en K2 e K4. Proclamouse en 2017 campión de Europa en K4 1000m (xunto a Francisco Cubelos, Javier Cabañín e Iñigo Peña), campión do mundo en K2 500 (xunto ao galego Rodrigo Germade) e subcampión do mundo en K4 500 (xunto a Rodrigo Germade, Cristian Toro e Carlos Garrote). Xunto a Germade, Toro e esta vez con Saúl Craviotto, proclamouse campión de Europa en 2018 en Belgrado no K4 500, mentres que obtivo a medalla de prata no mesmo campionato en K2 500 formando parella con Germade. Tamén en 2018 gañou a prata mundial en K4 500, no campionato celebrado en Montemor-o-Velho. Repetiu resultado no Mundial de 2019 en Szeged, no equipo formado por el, Craviotto, Germade e Carlos Arévalo.

En marzo de 2021 logrou clasificarse para a proba de K4 500 m dos Xogos Olímpicos de Toquio 2020. Na capital xaponesa, clasificáronse para as semifinais como primeiros da súa serie e metéronse na final ao acabar as semifinais tamén na primeira posición. Xa na regata final, colocáronse na primeira posición dende a saída, pero foron adiantados nos metros finais pola piragua alemá, obtendo deste xeito a medalla de prata. Un mes e medio despois proclamouse xunto a Germade, campión do mundo de K2 500, no certame celebrado en Copenhague, superando por menos dun segundo á embarcación alemá de Martin Hiller e Tobias-Pascal Schultz.

Palmarés internacional
----------------------


| Xogos Olímpicos |
| --- |
| Ano | Lugar | Medalla | Competición |
| 2016 |  Río de Xaneiro | Medalla de ouro Ouro | K1 1000 m |
| 2021 |  Toquio | Medalla de prata Prata | K4 500 m |
| Campionato Mundial |
| Ano | Lugar | Medalla | Competición |
| 2014 |  Moscova | Medalla de bronce Bronce | K1 500 m |
| 2015 | Italia Milán | Medalla de prata Prata | K2 500 m |
| 2017 | República Checa Račice | Medalla de ouro Ouro | K2 500 m |
| 2017 | República Checa Račice | Medalla de prata Prata | K4 500 m |
| 2018 | Portugal Montemor-o-Velho | Medalla de prata Prata | K4 500 m |
| 2019 | Hungría Szeged | Medalla de prata Prata | K4 500 m |
| 2021 | Dinamarca Copenhague | Medalla de ouro Ouro | K2 500 m |
| Campionato Europeo |
| Ano | Lugar | Medalla | Competición |
| 2017 | Bulgaria Plovdiv | Medalla de ouro Ouro | K4 1000 m |
| 2018 |  Belgrado | Medalla de ouro Ouro | K4 500 m |
| 2018 |  Belgrado | Medalla de prata Prata | K2 500 m |

Notas
-----

1. 1 2  "De Oxford a Mallorca: Marcus Cooper Walz se hace con el oro en la modalidad K1 de 1000 metros". Consultado o 4 de outubro de 2020.
2. ↑  Varela, María (23 de marzo de 2021). "Arévalo se confirma también en el K4". *La Opinión A Coruña* (en castelán). Consultado o 29 de xullo de 2021.
3. ↑  Alonso, Paulo (7 de agosto de 2021). "Galicia luce como potencia mundial con la plata del K4 500 en Tokio". *La Voz de Galicia* (en castelán). Consultado o 8 de agosto de 2021.
4. ↑  "El K4 500 liderado por Craviotto es de... ¡Plata!" (en castelán). 7 de agosto de 2021. Consultado o 8 de agosto de 2021.
5. ↑  "Walz y Germade suman otro oro al festival español en Copenhague". *Mundo Deportivo* (en castelán). 19 de setembro de 2021. Consultado o 19 de setembro de 2021.

|  |  |
| --- | --- |
| Control de autoridades | 
* Wd: Q26272185
* OCID: marcus-walz
* Sports Reference: marcus-walz-1

 |